Brasserie de Luxembourg

D'Brasserie de Luxembourg (offiziell: Brasserie de Luxembourg Mousel-Diekirch SAHandelsregësternummer: B96275) ass eng lëtzebuergesch Entreprise, déi d'Brauerei zu Dikrech bedreift. Si braut d'Béiermarken "Diekirch" a "Mousel".

 Geschicht 
De 26. Juni 1871 gouf d'Brasserie par actions de Diekirch mat engem Kapital vun enger Millioun Frang gegrënntBrasserie Diekirch op industrie.lu (gekuckt de 6. Januar 2016). D'Dikrecher Brauerei hat iwwer déi nächst 100 Joer ënnerschiddlech Nimm, Rechtsformen a Proprietären.

1930 ass d'Brauereisgebai bei der Gare ageweit ginn. 1970 huet déi Dikrecher Brauerei 190.000 Hektoliter Béier an 1.250 Hektoliter Äppeljus vun der Mark "Jupur" produzéiert.

D'Brasserie Mousel an d'Brasserie de Diekirch hunn 2000 zur Brasserie de Luxembourg Mousel - Diekirch S.A. mat deemools 148 Employéeë - fusionéiert. Am selwechte Joer ass se vun der belscher Interbrew opkaaft ginn. D'Joer drop gouf d'Produktioun vun der Mark "Mousel" op Dikrech verluecht.

2004 huet Interbrew mat der brasilianescher Companhia de Bebidas das Américas (AmBev) zu InBev fusionéiert. InBev huet du véier Joer méi spéit Anheuser-Busch opkaaft an huet sech dun Anheuser-Busch InBev genannt. Si ass déi gréisst Brauereisgrupp op der Welt.

D'Entreprise huet 2010 ugekënnegt d'Produktioun vun de Marken "Diekirch" a "Mousel" wëllen an d'Belsch op Jupille a Léiwen ze verleeën an de Site zu Dikrech zouzemaachenrepublicain-lorrain.fr: Le Luxembourg perd une bière emblématique (9. Januar 2010)brf.be: Der Brauereikonzern AB-InBev wertet die Produktionsstätten in Löwen und Jupille auf. (7. Januar 2010). D'Brasserie nationale hat Interessi geäussert, d'Brauerei zu Dikrech z'iwwerhuelentageblatt.lu: Brasserie nationale könnte Diekircher Brauerei übernehmen (14. Januar 2010). No ville populären a politesche Protester huet In-Bev dunn awer d'Kéier gemaach a sech entscheet, weiderhi Béier zu Dikrech ze brauengoutsdelux.wordpress.com: Diekirch ne fermera finalement pas, du moins pas tout de suite (10. Juli 2010)land.lu: Marchands de patrimoine (14. Januar 2010)fuerwahrheitundrecht.blogspot.lu: Biermonopole zerschlagen! (12. Januar 2010)paperjam.lu: Diekirch, la fin d'une marque?  (29. Januar 2010)brf.be: Brauerei Diekirch offenbar gerettet (17. Maërz 2010).

De Maartundeel vun der Brasserie de Luxembourg zu Lëtzebuerg louch 2012 bei 53 %paperjam.lu: Brasserie de Luxembourg: 53% de parts de marché  (27. Mäerz 2013).

 D'Brauereisgebaier zu Dikrech 
Am Mee 2002 gouf de Projet „Dräieck Dikrech“ mat engem Budget vu 25 Milliounen Euro virgestallt. Et goung drëm, den alen Industrieterrain ze sanéieren a verschidde Gebailechkeeten ofzerappe fir an d'Plaz Wunnengen, Butteker a Büroen an eng nei Brauanlag ze bauen. 2012 gouf de PAP op den Instanzewee geschéckt, ma zéng Joer duerno huet sech nach näischt um Terrain gedoenMarc Hoscheid, Zapfenstreich für den Humpen, Luxemburger Wort vum 10. Januar 2022, S. 19.

D'Gebaier vun der Dikrecher Brauerei goufen de 17. Oktober 2011 op den Zousazinventaire vun de klasséierte Monumenter gesatQuell: . Wann an der Lëscht vu „Gebaier“ rieds geet, soll awer net all eenzel Gebailechkeet klasséiert ginn, ma haaptsächlech d'Grott um Eck mat der Nationalstrooss (Avenue de la Gare), déi al Zockerfabréck an den Tuerm mam Humpen drop.

De Béier gëtt zanter 2019 an der neier Anlag zu Dikrech gebraut, e gëtt awer duerno an d'Belsch geféiert wou en agefëllt gëtt. Déi nei Brauerei huet eng Kapazitéit vun 250.000 Hektoliter.

An der Nuecht op den 18. Abrëll 2021 gouf et e Groussbrand bei deem déi fréier Zockerfabrick uerg zerstéiert gouf.

Am Januar 2022 gouf du bekannt, datt den Tuerm mam Humpen drop resp. de Buedem op deem e steet an engem schlechten Zoustand wär an datt den Tuerm misst ofgerappt ginn.

 Biller 

 Um Spaweck 

 Verstoppte Plazen - Al Brauerei zu Dikrech, Fotosgalerie op rtl.lu, gekuckt den 3. Februar 2022
 www.brasseriedeluxembourg.lu
Ern Breuskin, Vor 150 Jahren, Wie Diekirch zu seiner Brauerei kam, wort.lu, 26. Juni 2021
 1986, Robert Bassing, Clausen, Cité de la Bière an ons stad, Nr. 22, S. 6-7, gekuckt den 11. September 2017

 Kuckt och 
 Brauereien zu Lëtzebuerg

Kategorie:Brauereien zu Lëtzebuerg
Kategorie:Gemeng Dikrech